A Tanács 2007/97/EK rendelete

(1997. október 9.)

a Libanonból származó olívaolaj behozatalára vonatkozó különleges rendelkezések alkalmazására irányuló egyes szabályok megállapításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel az Európai Gazdasági Közösség és a Libanoni Köztársaság közötti együttműködési megállapodás [1] – a továbbiakban: "Együttműködési Megállapodás" – 18. cikke különleges rendelkezéseket ír elő az 1509 és az 1510 KN-kód alá tartozó, teljes egészében Libanonban létrejött és közvetlenül ebből az országból a Közösség területére szállított olívaolaj behozatalára;

mivel az 15091010, 15091090 és az 15100010 KN-kód alá tartozó olívaolajokra a különleges rendelkezések az alkalmazandó lefölözésből az Együttműködési Megállapodás 17. cikke (1) bekezdésének a) pontjában előírt csökkentésnek megfelelően 100 kilogrammonként 0,7245 ECU átalány levonását írják elő; mivel amennyiben Libanon exportdíjat vet ki, ezek a rendelkezések az említett lefölözésnek a különdíj összege szerinti, az Együttműködési Megállapodás 17. cikke (1) bekezdésének b) pontjában előírt, de a 100 kilogrammonkénti 5,796 ECU-t meg nem haladó további csökkentését írják elő;

mivel a többoldalú kereskedelmi tárgyalások uruguayi fordulóján megkötött Mezőgazdasági Megállapodás [2] előírja, hogy a mezőgazdasági termékek behozatalára vonatkozó változó lefölözéseket 1995. július 1-jétől rögzített vámokkal kell felváltani;

mivel a rendelkezések továbbvitele új végrehajtási szabályok elfogadását és a Libanonból származó olívaolaj behozataláról szóló, 1977. július 18-i 1620/77/EGK tanácsi rendelet [3] hatályon kívül helyezését követeli meg;

mivel az Együttműködési Megállapodás értelmében a külön exportdíjnak a Közösségbe való behozatalkor meg kell jelennie az olívaolaj árában; mivel a szóban forgó rendelkezések megfelelő alkalmazásának biztosítása érdekében el kell fogadni a szükséges intézkedéseket annak biztosítására, hogy a díjat legkésőbb az olaj behozatalakor megfizessék;

mivel ha az Együttműködési Megállapodásban meghatározott különleges rendelkezések jelenlegi feltételeit – különösen az összegek tekintetében – módosítják, vagy ha új megállapodást kötnek, szükség lehet ennek a rendeletnek oly módon történő kiigazítására, hogy tartalmazza ezeket a változtatásokat; mivel rendelkezni kell arról, hogy ezeket a kiigazításokat a Bizottság az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendelet [4] 38. cikkében meghatározott eljárásnak megfelelően fogadja el;

mivel a 2146/95/EK rendelettel [5] a Bizottság átmeneti intézkedésként 1997. június 30-ig egy autonóm rendszert vezetett be; mivel ezért ezt a rendeletet 1997. július 1-jétől kell alkalmazni,

ELFOGADTA EZT A RENDELETET:

1. cikk

Ez a rendelet a Libanonból származó olívaolaj behozatalával kapcsolatos különleges rendelkezések alkalmazására vonatkozóan állapít meg egyes szabályokat.

2. cikk

(1) Az 15091010, 15091090 és 15100010 KN-kód alá tartozó, teljes egészében Libanonban létrejött és közvetlenül ebből az országból a Közösség területére szállított, finomítási eljárásnak alá nem vetett olívaolajra alkalmazandó vám mértékét 100 kilogrammonként 0,7245 ECU-vel csökkentik.

(2) Ha Libanon külön exportdíjat állapít meg a teljes egészében Libanonban létrejött és közvetlenül ebből az országból a Közösség területére szállított fenti olívaolaj-fajtákra, a vám mértékét a külön exportdíjnak megfelelő, de 100 kilogrammonként a 14,60 ECU-t meg nem haladó összeggel tovább csökkentik.

(3) A (2) bekezdésben megállapított vámcsökkentés minden olyan olívaolaj-behozatalra alkalmazandó, ahol az importőr az olaj behozatalakor igazolja, hogy a külön exportdíj a behozatali árban megjelenik.

3. cikk

E rendelet alkalmazásának részletes szabályait a Bizottság a 136/66/EGK rendelet 38. cikkében megállapított eljárásnak megfelelően fogadja el.

4. cikk

Ha az Együttműködési Megállapodásban megállapított különleges rendelkezések jelenlegi feltételeit – különösen az összegek tekintetében – módosítják, vagy ha új megállapodást kötnek, a Bizottság a 136/66/EGK rendelet 38. cikkében megállapított eljárásnak megfelelően elfogadja az abból következő, ehhez a rendelethez szükséges kiigazításokat.

5. cikk

Az 1620/77/EGK rendelet hatályát veszti.

6. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1997. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1997. október 9-én.

a Tanács részéről

az elnök

M. Delvaux-Stehres

[1] HL L 264., 1978.9.27., 2. o.

[2] HL L 336., 1994.12.23., 1. o.

[3] HL L 181., 1977.7.21., 4. o.

[4] HL 172., 1966.9.30., 3025/66. o. A legutóbb a 1581/96/EK rendelettel (HL L 206., 1996.8.16., 11. o.) módosított rendelet.

[5] HL L 215., 1995.9.9., 1. o.

--------------------------------------------------